Page:Gospel of Saint John in West-Saxon.djvu/67

, 14] 7. Đā andswarode sē sēoca him and cwæþ, Drihten, ic næbbe nānne man þæt mē dō on þone mere, þonne þæt wæter āstyred bið; þonne ic cume, þonne biþ ōþer beforan mē.

8. Đā cwæð sē Hǣlend tō him, Arīs, nim þīn bed, and gā.

9. And sē man wæs sōna hāl, and hē nam his bed, and ēode. Hit was restedæg on ðām dæge.

10. Đā cwǣdon þā Iudeas tō þām þe þǣr gehǣled wæs, Hit is restedæg; nis ðē ālȳfed þæt þū þīn bedd bere.

11. Hē andswarude him and cwæð, Sē ðe mē gehǣlde sē cwæð tō mē, Nim þīn bedd, and gā.

12. Đā āxsodon hī hine, Hwæt sē man wǣre þe þē sǣde, Nīm þīn bedd, and gā?

13. Sē þe þǣr gehǣled wæs nyste hwā hit wæs; sē Hǣlend sōþlīce bēah fram þǣre gegaderunge.

14. Æfter þām sē Hǣlend hine gemētte on þām temple, and cwæþ tō him, Nū þū eart hāl geworden; ne synga þū, þē læs þe þē on sumon þingon wyrs getīde.